ШИНЖЛЭХ УХААН, ТЕХНОЛОГИЙН ТУХАЙ ХУУЛЬ

(ШИНЭЧИЛСЭН НАЙРУУЛГА)-ИЙН ТӨСЛИЙН ДЭЛГЭРЭНГҮЙ ТАНИЛЦУУЛГА

Монгол Улсын Үндсэн хуулийн Долдугаар зүйлийн 1 дэх хэсэгт “Монголын ард түмний түүх, соёлын дурсгалт зүйл, шинжлэх ухаан, оюуны өв төрийн хамгаалалтад байна.”, Гучин наймдугаар зүйлийн 2 дахь хэсгийн 2 дахь заалтад Монгол Улсын Засгийн газрын бүрэн эрхэд “шинжлэх ухаан, технологийн нэгдсэн бодлого, улсын эдийн засаг, нийгмийн хөгжлийн үндсэн чиглэл, улсын төсөв, зээл, санхүүгийн төлөвлөгөөг боловсруулж Улсын Их Хуралд өргөж, гарсан шийдвэрийг биелүүлэх” гэж хуульчлан заасан нь шинжлэх ухаан, технологийн талаарх Үндсэн хуулийн баталгаа юм.

Монгол Улсын Их Хурлын 2020 оны 52 дугаар тогтоолоор баталсан “Алсын хараа-2050” Монгол Улсын урт хугацааны хөгжлийн бодлогын 5.4-т “Шинжлэх ухаан, инновац” хэсгийн 2.4 дэх зорилтод “Олон улсад өрсөлдөх чадвар бүхий үндэсний шинжлэх ухаан, технологи, инновацын тогтолцоог хөгжүүлнэ.” гэсэн зорилтыг дэвшүүлэн, уг зорилтын хүрээнд 2021-2030 оныг “Шинжлэх ухаан, технологийг улс орны тогтвортой хөгжлийн үндсэн хүчин зүйлсийн нэг болгон хөгжүүлж, үр ашигтай үндэсний инновацын тогтолцоог бүрдүүлэх үе” хэмээн тодорхойлсон.

Уг зорилтын хүрээнд 2030 он гэхэд “Мэдлэгийг эдийн засгийн эргэлтэд оруулах зорилгоор судалгаа хөгжүүлэлт, инновацын санхүүжилтийн олон эх үүсвэрт тогтолцоо бүхий төр-шинжлэх ухаан-үйлдвэрлэл, бизнесийн түншлэлийн таатай орчныг бүрдүүлэх”, “Шинжлэх ухаан, технологи, инновацын тэргүүлэх чиглэлийг хөгжүүлэх дэд бүтцийг өргөжүүлж, мэдлэгийг эдийн засгийн эргэлтэд оруулах тогтолцоотой болсон байх”, “Эрдэм шинжилгээний ажилтны цалин хөлс, урамшууллын тогтолцоог шинэчилж, чадварлаг эрдэмтдийг бэлтгэх үндэсний тогтолцоог бий болгож, олон улсын томоохон судалгаанд оролцох боломжийг нэмэгдүүлсэн байх” зорилтыг хэрэгжүүлэхээр тусгасан.

Түүнчлэн, 2031-2040 онд “Үндэсний шинжлэх ухаан, инновацыг дэлхийн зах зээлд гаргах тогтолцоог бүрдүүлэх”, 2041-2050 онд “Олон улсад өрсөлдөх чадвартай шинжлэх ухаан, технологийн салбарыг хөгжүүлэх” зорилтын хүрээнд шинжлэх ухаан, инновацын талаарх урт хугацааны бодлогыг тодорхойлжээ.

Мөн Монгол Улсын Их Хурлын 2020 оны 24 дүгээр тогтоолоор баталсан “Монгол Улсын Засгийн газрын 2020-2024 оны үйл ажиллагааны хөтөлбөр”-ийн 2.4-т “Эрдэм шинжилгээний байгууллага, их сургуулийн хамтарсан үндэсний төвүүдийг байгуулах замаар нөөцийг төвлөрүүлж, эрдэм шинжилгээний ажлын зардлыг нэмэгдүүлэн зөв ашиглаж, судалгааны ажлын эдийн засаг, нийгэм, шинжлэх ухааны үр ашгийг нэмэгдүүлсэн байна” гэсэн зорилтыг дэвшүүлж, шинжлэх ухаан, технологи, инновацын салбарын судалгаа, шинжилгээний чиглэлийг оновчтой болгон, судлаачийн чадавхыг дээшлүүлж, эрдэм шинжилгээ, судалгаанд зарцуулах төсвийн зардлыг нэмэгдүүлэх, шинжлэх ухааны парк, хүрээлэнгийн цогцолборын барилгыг эхлүүлэн олон улсын стандартад нийцүүлэх, эрдэм шинжилгээ, судалгааны ажлыг эдийн засаг, нийгмийн хөгжилд өгч байгаа үр өгөөжийг шалгуур болгон санхүүжүүлдэг өрсөлдөөнт тогтолцоонд шилжүүлэхтэй холбогдох зорилтууд тусгагдсан.

Монгол Улсын Их Хурлаас анх 1998 онд Шинжлэх ухаан, технологийн тухай хуулийг, 2006 онд тус хуулийн шинэчилсэн найруулгыг баталж, өнөөдрийг хүртэл шинжлэх ухаан технологийн үйл ажиллагааны эрх зүйн харилцааг зохицуулж байна.

Шинжлэх ухаан, технологийн тухай хууль батлагдсанаас хойш 8 удаа нэмэлт, өөрчлөлт оруулсан хэдий ч үзэл баримтлал, зарчмын томоохон өөрчлөлт тусгаагүй байна.

Улсын Их Хурал, Засгийн газраас Шинжлэх ухаан, технологийн тухай хуулийг хэрэгжүүлэхтэй холбоотой бодлого, эрх зүйн олон баримт бичгийг батлан хэрэгжүүлсэн хэдий ч хөрөнгө, санхүүгийн хомсдол, салбарын бодлого, төлөвлөлтийн уялдаа холбоо сул, удирдлага, бүтэц, зохион байгуулалтын оновчгүй байдал зэргээс шалтгаалан тэдгээр баримт бичигт дэвшүүлсэн зорилтууд үр дүнд хүрэхгүй байсаар байна.

Гэсэн ч Монгол эрдэмтдийн гаргасан үр дүн чамлахааргүй байна. Тухайлбал, зах зээлийн нийгэмд шилжсэнээс хойших 1993-2022 онд шинжлэх ухааны салбарт нийт 178,6 тэрбум төгрөгөөр 4688 төслийг санхүүжүүлж 54934 шинжлэх ухаан, технологийн бүтээгдэхүүн үйлчилгээг бий болгожээ.

Дээрх судалгаа хөгжүүлэлтийн ажлыг санхүүжүүлснээр патент 352, ашигтай загвар 304, зохиогчийн эрх 166, бүтээгдэхүүний загвар 700, технологи 768, тоног төхөөрөмжийн туршилтын загвар 233, ном бүтээл 2473, үйлдвэрлэл, үйлчилгээ явуулах ТЭЗҮ 148, стандарт, зөвлөмж, заавар, аргачлал 3532, үйлдвэрлэлд нэвтрүүлсэн үр дүн 723-ийг тус тус баталгаажуулжээ. Сүүлийн жилүүдийн үр дүнгээс дурдвал Анагаахын салбарын эрдэмтэд шүлснээс корона вирус илрүүлэх шинэ PCR оношлуурыг, биологийн салбарын эрдэмтэд вирусийн эсрэг дархлааны молекул болох эсрэг биетийг илрүүлэх Элиза оношлуурыг тус тус зохион бүтээж хэрэглээнд нэвтрүүлж, элэг шилжүүлэн суулгах технологи, хагалгааг амжилттай нутагшуулснаар жилд 8-16 тэрбум төгрөгийн гадагш урсах эмчилгээний зардлыг зогсоосон байна.

Хөдөө аж ахуйн салбарын эрдэмтдийн гарган авсан Дархан-144 сортыг газар тариалангийн салбарт тариалснаар жилд дунджаар 10,1 тэрбум төгрөгийн өгөөжийг тус салбарт бий болгож, уул, уурхайн салбарын эрдэмтдийн боловсруулсан уул уурхай-металлурги-химийн үйлдвэрийн цогцолбор байгуулах ТЭЗҮ-г боловсруулсан байна.

 Мөн экологи, химийн салбарын эрдэмтэд Монгол орны ашигт ургамлын судалгааны үр дүнд “Чингис”, “Болор”, “Хараа” архи, “Тэрэлж”, “Сэлэнгэ” ундааны патент, жорыг үйлдвэрлэлд нэвтрүүлж, АПУ компани тус бүтээгдэхүүнийг үйлдвэрлэснээр жилд олон тэрбум төгрөгийн борлуулалт хийж байна. Түүнчлэн, эм судлалын судалгааны ажлын үр дүн болох “Салимон”, “Дентамон”, “Нефромон”, “Тонзилмон”, “Ортудент” зэрэг эмийг Монос компани үйлдвэрлэлд нэвтрүүлэн ашиглаж байгаа зэрэг шинжлэх ухааны олон үр дүнг дурдаж болхоор байна.

Боловсрол, шинжлэх ухааны сайдын 2022 оны А/48 дугаар тушаалаар баталсан Ажлын хэсэг Шинжлэх ухаан, технологийн тухай хуулийн шинэчилсэн найруулгын төслийг боловсруулахдаа Шинжлэх ухаан, технологийн их сургууль, Шинжлэх ухааны академи, Монгол Улсын Их сургуулийн төлөөлөл бүхий мэргэжлийн эрдэмтэн, судлаачдын багаар хийлгэсэн хуулийн төслийн хэрэгцээ, шаардлагын урьдчилсан судалгаа, олон улс (БНСУ, Япон, Израйл, Казакстан зэрэг)-ын шинжлэх ухаан, технологитой холбоотой хууль, эрх зүйн орчин, бодлогын баримт бичгийн судалгаанд үндэслэн хуулийн төслийг боловсруулсан байна.

Тухайлбал, БНСУ, Япон Улс, Израйл Улс зэрэг хөгжингүй оронд шинжлэх ухаан, технологийн суурь хуульдаа Ерөнхийлөгч, Засгийн газар, Ерөнхий сайд, Шадар сайдын чиг үүргийн хүрээнд шинжлэх ухаан, технологийн нэгдсэн бодлого, төлөвлөгөөг хэрэгжүүлэхтэй холбоотой зохицуулалтыг тусгахын зэрэгцээ тэдгээрийн дэргэд Шинжлэх ухаан, технологийн Үндэсний зөвлөл, орон тооны ажлын албыг тогтвортой ажиллуулах, шинжлэх ухаан, технологийн яам, агентлагийг байгуулан зөвхөн салбарын хүрээнд бус тухайн улс орны нийтлэг эрх ашгийн хүрээнд үндэсний бүхий л салбарт шинжлэх ухаан, технологийн тогтолцоо үйлчилж байхаар тус тус хуульчилсан, улс орны хөгжлийн бодлогыг шинжлэх ухаан, технологийн оролцоотой урт, дунд, богино хугацаанд нэгдсэн байдлаар төлөвлөн хэрэгжүүлсэн зэрэг нь эдгээр улс орнуудыг өнөөгийн хөгжилд хүргэсэн гол шалтгаан байна.

Иймд эдгээр улс орнуудын үндсэн хуульдаа тусгасан шинжлэх ухаан, технологийг хөгжүүлэхтэй холбогдох заалтууд, тэдгээрт нийцүүлэн уялдуулж Шинжлэх ухаан, технологийн суурь хуулиа баталсан, суурь хуулийг баримжаалан шинжлэх ухаан, технологийн нэгдсэн бодлого, төлөвлөгөөний агуулгыг тодорхойлж баталгаажуулсан онцлогийг тус тус харгалзан өөрийн орны онцлогт нийцүүлэн хуулийн төслийг боловсруулсан.

Судалгаагаар бусад улсад ДНБ-ний 4-5 хувийг шинжлэх ухаан, технологид зарцуулж, үр ашгийг нь үндэстэн даяараа хүртэж, аливаа асуудлаа шийдэх, өрсөлдөх чадвараа дээшлүүлэхийн тулд шинжлэх ухаан, технологийн тогтолцоогоо амжилттай хөгжүүлсэн туршлага, сургамж байна.

Гэтэл манай улс 1991 оноос хойш Парламентын болон Засгийн газрын түвшинд шинжлэх ухаан технологийн тогтолцоогоо бэхжүүлж чадаагүй, шинжлэх ухаан, технологийг зөвхөн салбарын асуудал мэтээр хандаж ирсэн нь бидний хамгийн том алдаа болох нь тодорхой харагдаж байна. Сүүлийн 5 жилд эрдэм шинжилгээ, судалгааны зардал огт нэмэгдээгүй дунджаар 9-12 тэрбум төгрөг буюу ДНБ-ний 0.11 хувийг эзэлж байна.

Мэргэжлийн эрдэмтэн, судлаачдын баг судалгааны тайланд Монгол улс судалгаа хөгжүүлэлтийн үндсэн үзүүлэлтээр 1 сая хүн амд 374 эрдэм шинжилгээний ажилтан, 1 хүнд ноогдох судалгаа хөгжүүлэлтийн зардал 3.9 ам.доллар байгаа нь дэлхийн дунджаас даруй 10-30 дахин бага буюу маш хангалттай бус байгаа талаар онцолсон байна.

Дээрх нөхцөл байдал, судалгааны үр дүн болон Монгол Улсын урт болон дунд хугацааны хөгжлийн бодлого, төлөвлөлтийн баримт бичигт тусгагдсан зорилтыг үр дүнтэй хэрэгжүүлэх, шинжлэх ухаан, технологи, инновацын хөгжлийг эрчимжүүлэх зорилгоор Шинжлэх ухаан, технологийн тухай хуулийг шинэчлэн батлах шаардлагад үндэслээн хуулийн төслийн зорилгыг “мэдлэгт суурилсан эдийн засаг, нийгмийн чиг баримжаа бүхий шинжлэх ухаан, технологийг хөгжүүлэх замаар үндэсний өрсөлдөх чадварыг сайжруулах, эдийн засгийн тогтвортой өсөлтийг дэмжих, иргэдийн амьдралын чанарыг дээшлүүлэхэд оршино“ гэж тодорхойлсон.

Шинжлэх ухаан, технологийн тухай хуулийн шинэчилсэн найруулгын төсөлд шинжлэх ухаан, технологийн үйл ажиллагаанд баримтлах зарчим, үйл ажиллагааны бодлого, төлөвлөлт, удирдлага, зохион байгуулалт, хувийн хэвшлийн оролцоо, төрийн дэмжлэг, хүний нөөцийн хөгжил, санхүүжилт, хөрөнгө оруулалтын эрх зүйн үндсийг тогтоохтой холбогдсон дараах харилцааг зохицуулахаар тусгалаа:

-Нэгдүгээр бүлэгт: шинжлэх ухаан, технологийн үйл ажиллагааны зарчмыг хүний амьдралын чанар, нийгэм, эдийн засгийн болон шинжлэх ухаан, технологийн хөгжил, улсын үндэсний аюулгүй байдлыг хангахад чиглэсэн байхаар зарим шаардлагатай нэр томьёог шинэчилсэн тодорхойлсон;

 -Хоёрдугаар бүлэгт: шинжлэх ухаан, технологийн нэгдсэн бодлого, бүс, орон нутагт шинжлэх ухаан, технологийг хөгжүүлэх бодлого, төлөвлөлт, тэргүүлэх чиглэл, цөм технологийг тодорхой болгон зохицуулсан;

-Гуравдугаар бүлэгт: Улсын Их Хурал, Засгийн газар, Шинжлэх ухаан, технологи, инновацын үндэсний зөвлөл, Үндэсний шинжлэх ухаан, технологи, инновацын хөгжлийн агентлаг, Үндэсний шинжлэх ухаан, технологийн сан болон шинжлэх ухаан, технологи, инновацын үндэсний тогтолцоо, үйл ажиллагаа, удирдлага, зохион байгуулалтыг зохицуулсан;

-Дөрөвдүгээр бүлэгт: шинжлэх ухаан, технологийг хөгжүүлэхэд үзүүлэх төрийн дэмжлэг ,энэ хүрээнд эрдэм шинжилгээний байгууллага, үндэсний судалгаа хөгжүүлэлт төсөл, суурь шинжлэх ухаан, хувийн хэвшлийн судалгаа хөгжүүлэлт, технологийг дэмжих, шинжлэх ухаан технологийн олон улсын хамтын ажиллагааг зохицуулсан;

Тавдугаар бүлэгт: шинжлэх ухаан, технологийн хүний нөөцийг бэлтгэх, шинжлэх ухааны авьяастныг нээх, эрдэм шинжилгээний ажилтан, түүний нийгмийн баталгааг хангах асуудлыг зохицуулсан;

Зургаадугаар бүлэгт: шинжлэх ухаан, технологийн үйл ажиллагааны санхүүжилт, хөрөнгө оруулалт, дэд бүтцийг өргөжүүлэх, санхүүжилтийн эх үүсвэр, санхүүжилтийн журам, захиалагч, гүйцэтгэгчийн эрх, үүргийг зохицуулсан;

Долдугаар бүлэгт: хуулийн хэрэгжилтэд хяналт тавих, маргааныг хянан шийдвэрлэх болон хууль зөрчигчид хүлээлгэх хариуцлагын асуудлыг зохицуулсан.

 Хуулийн төсөл батлагдсанаар Монгол Улсын Үндсэн хуулиар баталгаажсан шинжлэх ухаан, технологийн бодлого, урт болон дунд хугацааны бодлогын баримт бичигт шинжлэх ухаан, технологи, инновацыг хөгжүүлэх чиглэлээр тусгагдсан зорилтуудыг үр дүнтэй хэрэгжүүлэх хууль, эрх зүйн орчин бүрдэхийн зэрэгцээ нийгэм, эдийн засаг, хүний хөгжил болон шинжлэх ухаан, технологийн салбарт дараах эерэг үр нөлөөг үзүүлнэ.

Нийгэм, эдийн засгийн хөгжилд үзүүлэх үр нөлөө:

-тэргүүлэх чиглэл, цөм технологийг хэрэгжүүлснээр аж үйлдвэр, дэвшилтэт технологийн чиглэлээр технологийн суурь бий болно;

-аж үйлдвэрийн судалгаа боловсруулалтын ажлын цар хүрээ нэмэгдэж, экспортын бүтээгдэхүүнд өндөр, дунд технологийн агууламжтай бүтээгдэхүүний хэмжээ нэмэгдэнэ;

-тэргүүний, дэвшилтэт технологийг хөгжүүлэх замаар үндэсний эдийн засгийн технологийн бааз суурийг шинэчлэн бэхжүүлэх боломж бүрдэнэ;

-өндөр технологи, инновацын бүтээгдэхүүний үйлдвэрлэл нэмэгдэнэ;

-технологийн дамжуулалт, үнэлгээ, нөлөөллийн тогтолцоо бий болсноор оюуны өмчийг эдийн засгийн эргэлтэд оруулах нөхцөл боломж бүрдэнэ;

-нийгмийн хөгжилд шинжлэх ухаан, технологийн оролцоо нэмэгдэн шинжлэх ухаанч мэдлэг, мэдээллээр хангагдах боломж сайжран хүний хөгжлийн өсөлт бий болно;

-оюуны бүтээлийг эдийн засгийн эргэлтэд оруулах замаар баялаг бүтээх үйл явцыг хурдасгана;

-төр шинжлэх ухаан хувийн хэвшлийн цогц тогтолцоог хөгжүүлснээр улс орны өрсөлдөх чадварыг нэмэгдүүлэх, хүн амын амьдралын түвшинг дээшлүүлэх, нийгэм, эдийн засгийн тогтвортой хөгжлийг хангах, Үндэсний аюулгүй байдлын баталгааг хангахад ахиц дэвшил гарна.

Шинжлэх ухаан, технологийн үйл ажиллагаанд үзүүлэх үр нөлөө:

-шинжлэх ухаан, технологийн үйл ажиллагаанд хувийн хэвшлийн оролцоо нэмэгдэж, судалгаа хөгжүүлэлтийн ажилд зарцуулах төсвийн бус санхүүжилт, хөрөнгө оруулалтын хэмжээ дээшилнэ;

-эрдэм шинжилгээний ажилтны тоо нэмэгдэхээс гадна судалгаа хөгжүүлэлтийн ажлын түвшин, чанар, үр өгөөж сайжирна;

-гадаадад ажиллаж буй эрдэмтэн судлаачдыг өөрийн орны судалгаанд оролцуулах, залуу судлаачдыг дэмжсэн тэтгэлэг, дэмжлэгийн тогтолцоо бий болно;

-төсвийн санхүүжилт, хөрөнгө оруулалтыг улс орны эдийн засаг, нийгмийн хөгжлийн зорилттой уялдуулан төлөвлөж нэмэгдүүлж, салбарын санхүүжилт, хөрөнгө оруулалтыг зорилтот түвшинд хүргэнэ;

-санхүүжилтийн механизмыг сайжруулах, олон эх үүсвэртэй болгоно;

-эрдэм шинжилгээний байгууллагуудын үндсэн үйл ажиллагааныхаа хүрээнд нэмэлт орлого олох, захиран зарцуулах санхүүгийн эрх чөлөөг өргөтгөх замаар санхүүгийн бие даасан байдлыг хангана;

-мэдээллийн нэгдсэн сан байгуулагдаж, лабораторийн орчин сайжирч, олон улсын чиг хандлагад нийцсэн дэд бүтэц бий болсноор судалгаа хөгжүүлэлтийн ажлын түвшин нэмэгдэж, нийгэм, эдийн засгийн үр өгөөж дээшилнэ.

Хууль эрх зүйн орчинд үзүүлэх үр нөлөө:

-салбарт мөрдөгдөж буй эрх зүйн зарим баримт бичгийг шинжлэх ухаан, технологийн нэгдсэн бодлого, хууль тогтоомжид нийцүүлэн шинэчлэх эрх зүйн боломж бүрдэнэ;

-шинжлэх ухаан технологид суурилсан бизнесийг хөгжүүлэх эрх зүйн орчин төлөвшин хөгжих боломж бүрдэнэ;

-шинжлэх ухаан технологийн салбар нь бусад салбаруудад эергээр нөлөөлөх, хамтын уялдааг хангах эрх зүйн шинэчлэл хийгдэнэ.

Салбарын бүтэц, удирдлага, зохион байгуулалт, менежментэд үзүүлэх үр нөлөө:

-олон улсын стандартад нийцсэн хяналт-шинжилгээ, үнэлгээний шалгуур үзүүлэлтийг нэвтрүүлснээр технологийн үйл ажиллагаанд оролцогчдын хариуцлага дээшилж, гүйцэтгэлийн хяналт сайжирна;

-шинжлэх ухааны салбарын гадаад хамтын ажиллагаа тогтвортой хөгжиж, олон улсын болон гадаад орны шинжлэх ухааны байгууллагын дэд бүтцийг түшиглэн судалгаа хөгжүүлэлтийн ажил гүйцэтгэх, олон улсын нэр хүндтэй эрдэм шинжилгээний байгууллагуудтай хамтарсан судалгааны төв, лаборатори байгуулж ажиллуулснаар судалгаа, шинжилгээний ажлын түвшин олон улсын түвшинд хүрнэ;

-шинжлэх ухаан технологийн нэгдсэн бодлогыг хэрэгжүүлснээр шинжлэх ухаан технологид суурилан бусад салбар хөгжих удирдлага, зохион байгуулалтын нөхцөл бүрдэнэ.

Хүний нөөцийн хөгжилд үзүүлэх үр нөлөө:

-“Хүний капитал”-ын хөгжлийг глобал ертөнцөд өрсөлдөхүйц түвшинд хүргэхэд эерэг нөлөө үзүүлнэ;

-шинжлэх ухаан, технологийн салбарт ажиллагсдын ажиллаж, амьдрах нийгмийн таатай нөхцөл бүрдэнэ;

-хилийн чанадад сурч, ажиллаж, амьдарч буй өндөр боловсрол, нарийн мэргэжил эзэмшсэн Монгол Улсын иргэдийг эх орондоо эргэн ирж ажиллах болон хилийн чанадаас мэдлэг, туршлага, боломжоо улс орныхоо нийгэм, эдийн засгийн хөгжлийн тэргүүлэх асуудалд чиглүүлэн ажиллах эрх зүй, эдийн засгийн таатай нөхцөл бүрдэнэ;

-шинжлэх ухаан технологийн талаарх олон нийтийн боловсрол сайжирч хүүхэд, залуучуудын шинжлэх ухаанч ойлголт нь тэдгээрийн төлөвшил, хандлагад эерэг нөлөөг үзүүлж, авьяаслаг хүүхдэд төвлөрсөн шинжлэх ухаанч, чадварлаг эрдэмтэн судлаачдын нөөц бүрдэх, үндэсний шинжлэх ухаанч соёл бүрдэх нөхцөл хангагдана.

 Хуулийн төсөл Монгол Улсын Үндсэн хуульд нийцэж байгаа бөгөөд хуулийн төсөлтэй холбогдуулан Шинжлэх ухаан, технологийн тухай анхдагч хуулийг хүчингүй болсонд тооцох тухай хуулийн төсөл, Хөгжлийн бодлого, төлөвлөлт, түүний удирдлагын тухай хууль, Инновацын тухай хууль, Засгийн газрын тусгай сангийн тухай болон бусад хуульд нэмэлт, өөрчлөлт оруулах тухай хуулийн төсөл, “Монгол Улсын Үндэсний аюулгүй байдлын үзэл баримтлал”-д нэмэлт, өөрчлөлт оруулах тухай Улсын Их Хурлын тогтоолын төслийг тус тус боловсруулсан болно.

МОНГОЛ УЛСЫН ЗАСГИЙН ГАЗАР